
PËR PROCEDURËN DHE RREGULLAT PËR DËRGIMIN E RASTIT, NGA AUTORITETI PËRGJEGJËS PËR KUFIRIN DHE MIGRACIONIN, TE AUTORITETI PËRGJEGJËS PËR AZILIN DHE REFUGJATËT

Në mbështetje të pikës 4, të nenit 102, të Kushtetutës së Republikës së Shqipërisë dhe të pikës 3, të nenit 8, të ligjit nr. 121/2014, “Për azilin në Republikën e Shqipërisë”,

URDHËROJ:

1. Autoriteti rajonal/vendor për kufirin dhe migracionin është struktura policore përgjegjëse për kryerjen e procedurës së përzgjedhjes së të huajit, në pikat e kalimit kufitar ose brenda territorit të Republikës së Shqipërisë.
2. Autoriteti rajonal/vendor për kufirin dhe migracionin, në rast vështirësie për kryerjen e procesit të përzgjedhjes për azilkërkuesit, kërkon praninë e autoritetit përgjegjës për azilin dhe refugjatët.
3. Në rast se në përfundim të procedurës së përzgjedhjes, i huaji klasifikohet si azilkërkues, autoriteti rajonal/vendor për kufirin dhe migracionin, njofton menjëherë autoritetin përgjegjës për azilin dhe refugjatët, si dhe autoritetin qendror përgjegjës për trajtimin e të huajve.
4. Njoftimi mund të bëhet nëpërmjet këtyre formave të komunikimit:
a) me telefon zyrtar;
b) me postë elektronike zyrtare;
c) me shkresë zyrtare.
5. Autoriteti rajonal/vendor për kufirin dhe migracionin bashkërendon punën për transportin dhe dorëzimin e azilkërkuesit në Qendrën Pritëse për Azilkërkuesit, të caktuar nga autoriteti përgjegjës për azilin dhe refugjatët, kundrejt procesverbalit përkatës sipas modelit të miratuar me udhëzimin nr. 293, datë 4.6.2015, “Mbi procedurat e trajtimit të shtetasve të huaj me qëndrim të parregullt në territorin e Republikës së Shqipërisë”, i cili mbahet në dy kopje. Një kopje e procesverbalit i jepet punonjësit të Qendrës Pritëse për Azilkërkuesit, ndërsa kopja tjetër mbahet nga autoriteti rajonal/vendor për kufirin dhe migracionin. I gjithë informacioni hidhet në rubr
ikën përkatëse të Regjistrit Kombëtar për të Huajt, autoriteti përgjegjës, sipas fushës së përgjegjësisë, në zbatim të udhëzimit nr. 408/2, datë 11.2.2010, “Për ngritjen dhe funksionimin e Regjistrit Elektronik Kombëtar për të Huajt”.
6. Autoritetit përgjegjës për azilin dhe refugjatët, i dërgohet një kopje e formularit të gjurmëve daktiloskopike dhe atij të përzgjedhjes, së bashku me një informacion për rastin, i cili mund të dërgohet edhe më postë elektronike zyrtare.
7. Kur gjatë procedurës së përzgjedhjes, konstatohen kushtet për ndalimin/arrestimin e të huajit azilkërkues, sipas përcaktimeve të legjislacionit në fuqi, autoriteti rajonal/vendor për kufirin dhe migracionin bën ndalimin/arrestimin e tij dhe ndjek procedurat e mëtejshme ligjore të parashikuara. Në vazhdim njoftohet autoriteti shtetëror qendror përgjegjës për trajtimin e të huajve, i cili njofton autoritetin përgjegjës për azilin dhe refugjatët.
8. Në rast se azilkërkuesi paraqitet drejtpërsëdrejti pranë autoritetit përgjegjës për azilin dhe refugjatët, për regjistrimin e aplikimit për azil, sipas germës “b”, të pikës 1, të nenit 8, të ligjit nr. 121/2014, “Për azilin në Republikën e Shqipërisë”, autoritetit përgjegjës për azilin dhe refugjatët, njofton autoritetin rajonal/vendor për kufirin dhe migracionin, i cili merr masat për marrjen e gjurmëve daktiloskopike dhe dërgimin e tyre, pranë autoritetit përgjegjës për azilin dhe refugjatët.
9. Autoritet përgjegjëse, të përcaktuara në këtë urdhër, që administrojnë të dhëna personale për të huajt që kërkojnë azil në Republikën e Shqipërisë, marrin masat e duhura organizative dhe teknike, për mbrojtjen e të dhënave personale nga shkatërrimi i jashtëligjshëm ose aksidental, humbja aksidentale, aksesi ose përhapja te persona të paautorizuar, veçanërisht kur përpunimi i këtyre të dhënave kryhet në rrjet, si dhe nga çdo formë tjetër përpunimi të jashtëligjshëm.
10. Me zbatimin e këtij urdhri ngarkohen autoritetet përgjegjëse sipas fushave të përgjegjësisë.
Ky urdhër hyn në fuqi menjëherë dhe botohet në Fletoren Zyrtare.

